Mads Hoxer lagde mærke til et banner blandt tilskuerne

Danmark fik igen massiv opbakning, da de slog USA med 33-24 ved VM lørdag aften. Men en lille gruppe af de mange tusinde danske fans var kommet for at støtte særligt én spiller. Mads Hoxer har fået store dele af sin håndboldopdragelse i Mors-Thy, og til kampen mod USA var akademiet mødt op på lægterne med flere bannere. Selvom højrebacken ikke var tilfreds med sin egen indsats, satte han stor pris på fremmødet. - Jeg vidste godt, de ville komme, og det er jeg sindssygt glad for. Det føles lidt hjemligt, og det er mennesker, jeg har kendt i mange år, så jeg er glad for, at de kommer og støtter. Kan det hjælpe dig lidt i den her situation? - Der er mange håndboldkampe i min karriere. Det betyder ikke så meget, at jeg spiller én dårlig. Jeg er bare træt af, at det lige skulle være den her, siger en nedtrykt Mads Hoxer. Hoxer er blå Mads Junker Nielsen er blandt dem, der var rejst til Malmø for at se det danske herrelandshold og i særdeleshed Mads Hoxer. - Vi har lavet banneret, fordi vi er på studietur til VM med vores akademi. For os er Hoxer altid blå i hjertet, og derfor har vi lavet banneret til ham som en hyldest, siger han med henvisning til, at Mors-Thy spiller i blå trøjer. Da TV 2 SPORT talte med gruppen af unge fans inden kampen, havde de et stort ønske. - Vi håber, han ser det. Og vi håber på at få et billede med ham, lyder det fra Mads Junker Nielsen. Første del gik i opfyldelse, men et billede blev det ikke til. Dertil var Mads Hoxer formentlig for skuffet over sin egen indsats, der bød på et mål efter fire forsøg. Den nuværende Aalborg-spiller fik ellers chancen i stedet for Mathias Gidsel fra start.